En middelsstor (ca. 15 mm), mørk praktbille, som vanlig for slekten er dekkvingene trukket ut til "frakkeskjøter" bak, men ikke så utpreget som hos noen av de andre artene i slekten. Antennene er nesten så lange som hodet og pronotum til sammen. Pronotum er stort, med framskytende forhjørner og sterkt rundede sider. Det er svært tett punktert bortsett fra fire blanke lengdestriper. Dekkvingene er også tett punkterte bortsett fra et område foran i midten som er sparsomt punktert og blankt. Beina er mørke.